Restricțiile intră în vigoare de duminică, 28 martie. Anunțul premierului.
Premierul Florin Cîțu anunță că restricțiile prevăzute în Hotărârea Comitetului Național pentru Situații de Urgență intră în vigoare doar duminică, din cauza timpului scurt de implementare. Florin Cîțu: "Având în vedere timpul scurt pe care l-ar avea operatorii economici la dispoziție să se pregătească, măsurile vor fi aplicate de duminică, 28 martie".
Premierul Florin Cîțu a transmis că Hotărârea CNSU va fi publicată vineri, dar nu va intra în vigoare decât duminică."Astăzi (vineri – n.r.) se va publica hotărârea în Monitorul Oficial, însă, având în vedere timpul scurt pe care l-ar avea operatorii economici la dispoziție să se pregătească, am avut o discuție cu domnul Arafat și am stabilit ca aceste măsuri să fie aplicate de duminică, 28 martie", scrie, pe Facebook, premierul Cîțu.Restricțiile prevăzute în Hotărârea CNSU ar fi urmat să intre în vigoare de vineri.Șeful DSU Raed Arafat a anunțat, joi seara, că magazinele se închid la ora 18.00 și intră în vigoare restricții de deplasare de la ora 20.00 acolo unde incidența este de peste 7,5 la mie toată săptămâna, iar acolo unde incidența este de peste 4 la mie, restricțiile sunt doar pentru weekend.